## Carlos Mazón assegura que el nou Consell de la Recuperació durà a terme “el major repte de la història de l’autogovern valencià”

*** Subratlla que “l’executiu naix amb el propòsit de garantir la recuperació econòmica i social” de les zones de València afectades per les riuades a on “serà essencial el paper d’Alacant i Castelló”
* Apel·la a l’“ajuda i coordinació de totes les administracions i la societat civil” i assenyala que es necessita “més que mai, de la unió, la solidaritat i l’altura de mires”
* Han pres possessió Susana Camarero, Francisco José Gan Pampols, Nuria Martínez i Marian Cano en les seues noves responsabilitats en el Consell**

**València.**

El president de la Generalitat, Carlos Mazón, ha remarcat que el nou “Consell de la Recuperació” els membres del qual han pres possessió este dimarts ha sigut dissenyat “per a dur a terme el major repte de l’autogovern dels valencians i valencianes de la seua història”.

Mazón ha assegurat que el nou executiu valencià “naix amb el propòsit clar i ferm d’assegurar la recuperació econòmica i social” de les zones afectades per les riuades del passat 29 d’octubre en un procés en el qual “serà essencial el paper d’Alacant i Castelló”.

El president s’ha expressat en estos termes en la seua intervenció en la Sala Nova del Palau de la Generalitat després de la presa de possessió dels nous membres del Govern Valencià en el qual Susana Camarero ha assumit el càrrec de portaveu i vicepresidenta primera de Servicis Socials, Igualtat i Vivenda; Francisco José Gan Pampols com a vicepresident segon i conseller per a la Recuperació Econòmica i Social; Nuria Martínez com a consellera de Justícia i Administració Pública i Marian Cano com a nova consellera d’Innovació, Comerç, Indústria i Turisme.

Per al president, el Consell de la Recuperació “donarà un impuls renovat al conjunt de tota la Comunitat Valenciana” per a respondre “de manera efectiva i amb les màximes garanties de coordinació al repte de la recuperació econòmica, social i sentimental després del brutal colp que hem patit”.

Carlos Mazón ha detallat que la nova Vicepresidència Segona “dissenyarà, impulsarà i implementarà les actuacions administratives i tots els procediments administratius que es requerisquen per a la recuperació”. El president també ha explicat que el departament de Francisco José Gan Pampols “elaborarà i proposarà les modificacions normatives que siguen necessàries i dissenyarà tot l’arquetip de mesures economicofinanceres que es posaran al servici de la reconstrucció”. Així mateix, la Vicepresidència Segona confeccionarà el Pla de recuperació econòmic i social que “es farà des d’una perspectiva transversal, amb eficàcia i eficiència, per a restablir, com més prompte millor, la normalitat”.

Pel que fa a la nova conselleria d’Emergències i Interior –el titular del qual és Juan Carlos Valderrama– el president ha assegurat que s’encarregarà de “redissenyar tot el nostre sistema de prevenció, alerta i protecció civil davant futures emergències o situacions de crisis de qualsevol índole, incloses les sanitàries”.

Segons Carlos Mazón, “un altre dels aspectes fonamentals als quals este nou disseny competencial donarà resposta és al de la necessitat de comptar amb uns servicis públics forts, eficaços i preparats”. En este sentit ha destacat que eixa serà la missió fonamental de la nova consellera de Justícia i Administració Pública, Nuria Martínez, “que ha d’abordar el repte de la transformació digital tant per a la Funció Pública Valenciana com per a l’Administració de Justícia”.

“En la tasca de la recuperació que este Consell inicia hui –ha dit el president– tindrà un paper essencial la Conselleria d’Innovació, Indústria, Comerç i Turisme, amb Marian Cano al capdavant, per a mantindre el bon ritme en l’atracció d’inversions en les tres províncies iniciat en esta legislatura i ajudar el nostre teixit productiu a continuar sent un referent en la creació d’ocupació, oportunitats i activitat econòmica, que és el que més necessitem”.

**Experiència i lideratge**

Per al cap de l’executiu valencià, la nova estructura del Consell inclou persones “els perfils i les capacitats de les quals sumen per a aportar experiència i lideratge” gràcies a “brillants carreres en els seus respectius àmbits que es posen a la disposició dels valencians i valencianes per a dur a terme el servici més important de les seues vides”.

Segons el president, “en l’horitzó de recuperació en el qual ja ens trobem, ens correspon acompanyar la gestió amb tres tasques que han de ser presents en l’acció de totes les administracions” i que implica “explicar-nos més” així com “adoptar les mesures necessàries per a tornar a posar-nos en peu” i “mantindre la màxima col·laboració amb la resta de les institucions reservant tot el temps, tota l’energia i tots els recursos al que mereix de veritat el nostre temps i les nostres energies: les persones”.

“És cert –ha assegurat el president– que les riuades i la destrucció que han provocat condicionaran l’acció del Consell”. No obstant això, Carlos Mazón ha recordat que durant els últims 15 mesos “s’han posat en marxa tot tipus d’iniciatives en matèria fiscal, d’atracció d’inversions i millores en els servicis públics essencials com la sanitat, l’educació i el benestar social en les tres províncies que ens han donat unes bases sòlides des de les quals afrontar els reptes que ens queden per davant”.

En este sentit, Carlos Mazón ha recordat que “tot això redundarà en beneficis per a les zones afectades de la província de València en esta hora en la qual es necessita, més que mai, de la unió, la solidaritat i l’altura de mires”. Així, ha apel·lat a l’“ajuda i coordinació de totes les administracions i la societat civil”.

“Cada família és una fita en el camí d’esta recuperació, que ningú ho dubte. Cada persona, cada casa, cada carrer, cada negoci, cada polígon industrial de cada poble se sentirà part d’esta reconstrucció en la qual la garantia de ser un territori més segur i millor preparat és irrenunciable”, ha conclòs el president de la Generalitat.

Fecha: 26/11/2024